钦定古今图书集成/明伦汇编/氏族典/第392卷 > 李渭
## 钦定古今图书集成/明伦汇编/氏族典/第392卷 > 李渭

按《宋史李渭传》：“渭字师望，其先西河人，后家河阳。进
士起家，为临颍县主簿，累官至太常博士。会河决滑
州，天圣初，上《治河十策》。参知政事鲁宗道奉诏行河，
奏渭与张君平并为修河都监。未几，为郓州兵马都
监，徙知宪州，又知凤州兼阶、成州钤辖，迁军器库副
使，历知原、环、庆三州。时诏举勇略任边者，李谘以渭”
应诏，徙益利路兵马钤辖，领惠州刺史，擢西上阁门
使，徙鄜延路，再迁四方馆使。元昊反，贬为尚食使、知
汝州，徙磁州，复降右监门卫将军、白波兵马都监，卒。